織婦怨
作者：文同
朝代：宋

paragraphs: 擲梭兩手倦，踏籋雙足趼。
三日不住織，一疋纔可剪。
織處畏風日，剪時謹刀尺。
皆言邊幅好，自愛經緯密。
昨朝持入庫，何事監官怒。
大字雕印文，濃和油墨污。
父母抱歸舍，拋向中門下。
相看各無語，淚迸若傾瀉。
質錢解衣服，買絲添上軸。
不敢輒下機，連宵停火燭。
當須了租賦，豈暇恤襦袴。
前知寒切骨，甘心肩骭露。
里胥踞門限，叫駡嗔納晚。
安得織婦心，變作監官眼。